Gedagte vir die dag: Vooruit in jou ChristenskapFoto: Allen Taylor/Unsplash.com Sorg dat julle steeds toeneem in die genade en kennis van ons Here en Verlosser, Jesus Christus. (2 Petrus 3:18) Jou gebedslewe moet beheer word deur ’n gewilligheid om na God se wil te bid. Dan sal ’n denkpatroon ontwikkel wat jou sal help om te verstaan wat Paulus bedoel het met sy woorde: “Dieselfde gesindheid moet in julle wees wat daar ook in Christus Jesus was” (Fil. 2:5). Om te groei tot Christusgelykvormigheid is ’n absolute noodsaaklikheid. Vir ’n tyd lank kan jy dalk die skyn van Christenskap handhaaf, maar as jy die oortuiging van ’n positiewe innerlike gees kortkom, geïnspireer en bekragtig deur die Heilige Gees, sal jou geloof in duie stort. Derhalwe mag jy nie geestelik stagneer nie, maar moet jy steeds dag na dag deur God se genade vooruitgaan. Here, help my om sterk te staan in die geloof. Maak my dapper, sterk en moedig sodat my arbeid tot u seën sal wees. Amen.